ร่อนตะแกรงการเมือง
ขึ้นเงินเดือนรปภ. นายกฯ
24 เม.ย. 2556

ขึ้นเงินเดือนรปภ. นายกฯ 
ที่ประชุม ครม. อนุมัติเลื่อนเงินเดือนเป็นกรณีพิเศษแก่ตำรวจและทหารที่ปฏิบัติหน้าที่รักษาความปลอดภัยคณะรัฐมนตรี และข้าราชการพลเรือนสามัญ ลูกจ้างส่วนราชการ พนักงานรัฐวิสาหกิจและพนักงานรัฐอื่นที่ช่วยปฏิบัติราชการในงานของ ครม. 115 คน ได้รับการปรับขึ้นเงินเดือนและเลื่อนหนึ่งขั้น 
‘เหวง’ ยื่นถอนก่อการร้าย
นพ.เหวง โตจิราการ สส.บัญชีรายชื่อ พรรคเพื่อไทย แกนนำเสื้อแดง ยื่นหนังสือถึงอธิบดีอัยการสูงสุด เพื่อขอให้พิจารณาถอนฟ้องคดีก่อการร้ายแก่ตนเองและพวก 24 คน ซึ่งถูกกล่าวหาอย่างไม่เป็นธรรม โดยมีข้อเท็จจริงจำนวนมาก ว่า ข้อกล่าวหาดังกล่าวไม่มีหลักฐานที่มีน้ำหนักเพียงพอ 
ตั้งข้อหาปชป.บีบนิรโทษฯ
นายบัญญัติ บรรทัดฐาน สส.บัญชีรายชื่อ พรรคประชาธิปัตย์ กล่าวว่า การที่ดีเอสไอเรียกตัว สส.ของพรรคไปรับทราบข้อกล่าวหาคดีเงินบริจาค ถือเป็นการบีบให้พรรคเข้าร่วมกระบวนการนิรโทษกรรม และพนักงานสอบสวนถือว่าทำผิดกฎหมายอาญามาตรา 157 เพราะการตั้งข้อกล่าวหาใครต้องสอบสวนข้อมูลเบื้องต้นก่อน 
ครม.ไฟเขียวพิกัดแผนที่
นายสุรพงษ์ โตวิจักษณ์ชัยกุล รองนายกฯ และ รมว.ต่างประเทศ เปิดเผยว่า ได้เสนอ ครม. เพื่อทราบเกี่ยวกับเรื่องพิกัดที่ตั้งปราสาทพระวิหารตามที่ทีมทนายได้ร่วมหารือกัน แต่ยังไม่ขอเปิดเผยรายละเอียด เพราะต้องเสนอไปศาลโลกในวันที่ 26 เม.ย.นี้ และจะต้องดูข้อมูลจากฝั่งกัมพูชา เพื่อโต้แย้งกลับในวันที่ 3 พ.ค. อีกครั้ง